ผู้ว่าธปท.การันตีตลาดตราสารหนี้
รับมือเงินนอกได้ธปท.ไม่หวั่นเงินนอกแห่ลงทุนในตราสารหนี้ สัดส่วนน้อยมากแค่ 13-15% แถมประเทศเพื่อนบ้านมีปัญหา
21 มี.ค. 2556

รับมือเงินนอกได้ธปท.ไม่หวั่นเงินนอกแห่ลงทุนในตราสารหนี้ สัดส่วนน้อยมากแค่ 13-15% แถมประเทศเพื่อนบ้านมีปัญหา
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) เปิดเผยว่า เงินทุนต่างประเทศที่เข้ามาลงทุนในตลาดตราสารหนี้ในขณะนี้ยังไม่น่าเป็นห่วง เพราะเท่าที่ดูขณะนี้ สัดส่วนการถือพันธบัตรของนักลงทุนต่างชาติเป็นการถือในระยะยาว 
“เข้าใจว่านักลงทุนต่างชาติต้องการกระจายความเสี่ยงการลงทุนในภูมิภาค จึงกระจายออกไปในหลายประเทศ เพราะตลาดการเงินโลกไม่ปกตินัก ประเทศเพื่อนบ้านมีความไม่แน่นอน จึงทำให้เข้ามาลงทุนในประเทศไทยแทน” นายประสาร กล่าว
ผู้ว่าการ ธปท. กล่าวว่า ถึงแม้ตัวเลขการเข้าลงทุนในตราสารระยะสั้นต่ำกว่า 1 ปี จะมีมูลค่าเพิ่มขึ้นโดยมียอดคงค้างเพิ่มเป็น 8.1 แสนล้านบาท สูงสุดในรอบหลายปี แต่ปริมาณนี้ก็ไม่ได้มากผิดปกติ เมื่อเทียบกับมูลค่าตลาดพันธบัตรไทยโดยรวมที่มีมูลค่าถึง 45 ล้านล้านบาท 
นอกจากนี้ เมื่อดูสัดส่วนการถือลงทุนของนักลงทุนต่างชาติในพันธบัตรไทยแล้ว ก็ไม่ได้มากผิดปกติอยู่ที่ประมาณ 13-15% เท่านั้น ต่ำกว่าสัดส่วนเงินทุนต่างชาติที่ถือลงทุนในตาดพันธบัตรประเทศมาเลเซียถึง 30% ประเทศอินโดนีเซียลงทุนถึง 40% เพราะธรรมชาติเวลานักลงทุนต่างชาติไปลงทุนในต่างประเทศประเทศใดก็แล้วแต่ ต้องคิดเผื่อว่าเวลาต้องการสภาพคล่องคืนจะทำได้รวดเร็วขนาดไหน 
“เมื่อลงทุนในประเทศเพื่อนบ้านไทยไว้สูงถึง 30-40% แล้ว ถ้ามีปัญหาติดขัดในสภาพคล่องโลกในยามที่เศรษฐกิจโลกอาจจะมีปัญหา เขาจึงหันมาลงทุนในไทยเพิ่ม เพราะสัดส่วนต่างชาติที่ถือในตลาดพันธบัตรไทยเดิมต่ำเพียง 56% แต่ตอนนี้เพิ่มเป็น 13-15% ก็ยังถือว่าน้อย เมื่อเทียบกับประเทศเพื่อนบ้านที่มีสัดส่วนถึง 30-40%” นายประสาร กล่าว 
ดังนั้น การที่ต่างชาติเลือกเข้ามาลงทุนในตลาดพันธบัตรไทยเพิ่มจึงไม่แปลก เพราะประเทศเพื่อนบ้านไทยมีความไม่แน่นอน มาเลเซียกำลังจะมีการเลือกตั้งทั่วไป และผลโพลยังออกมาในทิศทางที่ว่าฝ่ายค้านมีคะแนนนิยมมากกว่า นักลงทุนจึงเฝ้าดูว่านโยบายจะต่อเนื่องหรือไม่ 
อินโดนีเซียก็มีปัญหาขาดทุนบัญชีเดินสะพัดอยู่ สิงคโปร์ก็ขาดดุลการค้า แถมอสังหาริมทรัพย์ที่ราคาสูงขึ้นค่อนข้างมาก ซึ่งต้องอาศัยอัตราแลกเปลี่ยนในการดูแล เพราะสิงคโปร์ไม่มีเครื่องมืออัตราดอกเบี้ย 
จึงเห็นได้ว่าประเทศเพื่อนบ้านไทยมีปัจจัยที่นักลงทุนต้องระวัง จะมีก็แต่ฟิลิปปินส์ที่มีข่าวดี สะท้อนจากเงินเปโซที่แข็งค่าขึ้นมา เพราะได้รับการปรับอันดับเครดิตประเทศเช่นเดียวกับไทย